**Un singur motiv**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

motto : ”Iată, corzile stelelor vuiesc

lumesc, nelumesc

Uite, semne se-arată în lume

bune, nebune

Şi tu, ce mai faci, dragostea mea?”

Nichita Stănescu

- Un singur motiv mi-ar ajunge să-ncerc

Să spulber tăcerea aceasta stupidă,

Această-ndoială ce strânge-ntr-un cerc

De foc trupul meu şi dorinţa avidă

De-a fi lângă tine, o oră, un timp,

Să ţin prizonier, pe vecie, minutul,

Ce-mi leagă de gleznă, măcar un răstimp,

Pecetea de foc a iubirii – sărutul.

Învaţă-mă, dragoste, tot ce-am uitat

Aprinde-mi, sub sâni, interzis şi tardiv

Emoţia vie la care-am visat...

Legal, ilicit, dă-mi un singur motiv!

- Motive găsesc, iubito, o mie,

Să zbori lângă mine pe cerul senin,

La braț, amândoi, devenim poezie

Cu rime perfecte. Tu știi, ți-aparțin!

Și fiece vers începe cu tine,

Îți cântă pe buze, valsează cu noi,

Să nu-ți fie teamă, ziua ce vine

Va-ncepe la fel, o să fim amândoi.

Eu sunt doar al tău, alt motiv nu mai știu,

Voi fi lângă tine o oră, un veac,

Încalc orice cod, niciodată târziu

N-a fost pentru noi (unul altuia leac).